**UTLYSNING: 100 millioner fra FORNY2020 - Verifiseringsmidler**

Forskere i Bergen har nå muligheten til å søke om flere millioner i støtte fra Forskningsrådet for prosjekter med kommersiell vinkling. Verifiseringsmidler er en gylden mulighet til å skaffe midler til å gjennomføre uttesting, oppskalering og videreføring eller videreutvikling av ditt forskningsprosjekt – uavhengig av fagfelt. BTO tar ansvar for å koordinere søknadsskrivingen, prosjektledelse og forretningsutvikling. Vi har i de senere år hatt en suksessrate på 30 – 50 % på våre søknader. De seks aktive verifiseringsprosjektene BTO har i 2015 vil utløse ca. 34 mNOK i utbetaling fra Forskningsrådet. Benytt sjansen og forhør deg med oss om verifiseringsmidler fra FORNY2020!

**Programstyret i FORNY2020 offentliggjorde 23. februar 2015 at de har vedtatt en ekstra utlysning av verifiseringsmidler våren 2015. Fristen for å søke om midler er satt til 15.april 2015**

**Om BTO**

Bergen Teknologioverføring (BTO) jobber på vegne av forskningsmiljøet i Bergen, og er ansvarlig for å bidra til å realisere forskningsresultater eller ideer som har et potensial til å komme til nytte for enkeltmennesker, næringslivet og samfunnet. Vi bistår blant annet med å evaluere det innovative og kommersielle potensialet, skaffe finansiering, vurdere patentering, gi juridisk assistanse ved forhandling av lisensavtaler og inngåelse av kontrakter med eksisterende næringsliv, finne samarbeidspartnere og etablere nye selskaper.

**OM FORNY2020**

Forskningsrådets FORNY2020-program skal legge til rette for nyskaping og kommersialisering fra offentlig finansierte forskningsinstitusjoner, og skal støtte utvalgte prosjekter med høy forventet samfunnsøkonomisk avkastning. Mer informasjon finner du på [www.forskningsradet.no](http://www.forskningsradet.no).

Hvert år lyser FORNY2020-programmet ut verifiseringsmidler. BTO har, sammen med eiere og partnere, mulighet til å søke støtte til prosjekter som kan forventes å ha et stort kommersielt eller samfunnsnyttig potensial. Prosjekter fra alle fagområder kan søke om midler fra programmet, og det endelige målet for disse prosjektene er bedriftsetableringer eller lisensavtaler.

**SPESIFIKASJONER**

* 10 siders prosjektskisse
* Budsjettramme: 2 – 6 millioner NOK
* Varighet: 1 – 3 år
* 80 % støtte, og krav om minst 20 % egenandel fra institusjon eller industripartner
* Utlysning gjelder kun for nye prosjekter. Det vil si at de som søkte FORNY-midler i 2014 ikke kan søke nå.

*Vi tar forbehold om endringer i utlysningen.*

**KONTAKTINFORMASJON**

Ta kontakt for prosjektdiskusjoner eller spørsmål. Vi ser frem til å høre fra deg!

**Helse, biomedisin og molekylærbiologi:** Katinka Tofte, katinka.tofte@bergento.no, 980 26 926

**Marine fagområder:** Steffen Boga, steffen.boga@bergento.no, 414 59 203

**Naturvitenskap, energi, teknologi, IKT, samfunnsvitenskap, humaniora, m.m.:** Dag Einar Finne, dag.finne@bergento.no, 920 16 360

**Generelle henvendelser:** post@bergento.no / 55 58 30 50

**SØKNADSPROSESS**

* Ta kontakt så snart som mulig og **innen 9. mars** for innledende prosjektdiskusjoner
* Vi evaluerer prosjektforslagene løpende og arbeider videre med søknadsforberedelser for de kvalifiserte prosjektene
* Prosessen med prosjektetablering og søknadsskriving må starte umiddelbart og modne prosjekter vil bli prioritert.
* **Søknadsfrist: 15. April 2015**
* Ideer som kommer inn etter 9. mars vil også bli vurdert, men muligheten for at vi skal klare å skrive en god og fullverdig søknad innenfor den korte tidsfristen er dessverre liten. Vi gjør oppmerksom på at det er nye muligheter med ny søknadsrunde til høsten, men vi vet foreløpig ikke hvor mye midler som vil bli gjort tilgjengelig da.

**HISTORIKK**

BTO har hatt svært god uttelling på søknadene de siste årene, med en gjennomsnittlig suksessrate på mellom 30 – 50 %. I 2015 har BTO seks aktive verifikasjonsprosjekt, med et samlet totalbudsjett på ca. 50 millioner kroner. Av disser er ca. 34 millioner kroner tilskudd fra Forskningsrådet. En stor andel av disse pengene går til forskningsmiljøet for å videreutvikle forskningsprosjekter med innovasjonspotensial. Her er noen eksempler på pågående verifiseringsprosjekter fra Bergen som har lykkes:

**Fangstkontroll**

Fangstkontroll er et prosjekt med formål å forbedre bærekraft og effektivitet i dagens notfiske gjennom innovative løsninger. Prosjektet vil løse problemer knyttet til slipping av fisk, identifisering av økonomisk optimale fiskestimer, fiske i mørke, fisk som flyter over fløylinen, og identifisering av posisjonen til noten. Dette gjøres gjennom fire produkter av forskjellig modenhetsgrad. Produktene skal kommersialiseres gjennom et nytt oppstartselskap. Fangstkontroll er et prosjekt fra Havforskningsinstituttet.

**IEOR**

IEOR-prosjektet har som mål å øke utnyttelsen av heterogene oljebrønner gjennom å tilføre CO2. Metoden vil føre til at opp mot 20 % mer olje vil bli pumpet opp, produksjonstiden vil bli redusert med 90 % og tilførsel av CO2 kan reduseres med mer enn 90 %. IEOR er et prosjekt fra Institutt for fysikk og teknologi ved Universitetet i Bergen.

**Litografi**

Litografi-prosjektet har som mål å produsere mikrobrikker på en ny måte slik at de kan lagre mer data, fungerer raskere og samtidig krever mindre energi. Teknikken som brukes i dag har sine klare begrensninger dersom man lage mikrobrikker som er finere enn 20 nanometer. Prosjektet er omtalt som en potensiell game-changer. Litografi er et prosjekt fra Institutt for fysikk og teknologi ved Universitetet i Bergen.